Markó Róbert

*Ami fénylik*

példázat egy részben

III. Bábos Drámaíró Verseny

Napsugár Bábszínház

Békéscsaba

Platon Kuzmics Acari, közönséges poratka Balázs Csongor

Zsófi, 6 éves kislány Spergel Anna

Feri, az apukája Presits Tamás

Márti, az anyukája Halmágyi Éva

Doktor úr, allergológus / Szomszéd úr Bonczidai Dezső

Doktornő, allergológus / Szomszédné Czumbil Emőke

Rendező Kolozsi Angéla

*Első jelenet*

*Feri, Márti, Zsófi*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

MÁRTI Mondd csak. Mondd.

FERI Mártikám, nekem ne mondd meg, légy szíves, hogy mondjam-e vagy ne mondjam. Ne mondd meg.

MÁRTI Jól van, Feri, nem mondom.

FERI Ne is mondd.

MÁRTI Nem is mondom. Nem mondok akkor semmit, Feri.

FERI Nem mondasz?

MÁRTI Nem mondok.

FERI Nem mondasz?

MÁRTI Nem mondok.

FERI De hát most is mondasz.

MÁRTI Nem mondok.

FERI De most mondom, hogy mondasz.

MÁRTI Most mondom, hogy nem mondok.

FERI De mondasz. Hát mondom, hogy mondasz. Mozog a szád. Mondasz.

SZOMSZÉD Tessék már abbahagyni a veszekedést, hát nem vagyunk kíváncsiak a magánéletükre!

SZNÉ Nem vagyunk!

MÁRTI *(hallgat)*

FERI Most miért nem mondasz semmit, Mártikám?

MÁRTI Mert nincsen számodra semmi mondanivalóm, Feri, azért.

*Második jelenet*

*Acari*

ACARI Mélyen tisztelt publikum, kicsinyek és nagyok, mindenekelőtt engedjék meg, hogy bemutatkozzam, a nevem Platon Kuzmics Acari, nevem világirodalmi ihletettségű egyfelől; fajtámra, helyesebben alosztályomra való utalás másfelől, úgyismint Arthropoda Arachnida Acari, magyarul közönséges poratka. Ez vagyok én, tudniillik. Arthropoda Arachnida Acari. Magyarul: közönséges poratka. Arthropoda Arachnida Acarinak, magyarul közönséges poratkának lenni nem fenékig tejfel, higgyék el nekem. Sőt, egyáltalán nem tejfel. Semennyire se. Az Arthropoda Arachnida Acarinak, magyarul közönséges poratkának ugyanis nincsen egyetlen jó tulajdonsága sem. Nulla. Zéró. Egyáltalán semmi. Szerző és Rendező, akik ezt a színielőadást megálmodták, alaposan utánaolvastak a kérdésnek – ők sem találtak. Sehol egy jó tulajdonság. Nulla. Zéró. Egyáltalán semmi. A poratka: primitív, ostoba és randa. Ocsmány, otromba, csúf, rút, rusnya, éktelen, förtelmes, visszataszító. Szép kilátások, nemde? És ami randa, az rossz is! Élősködő. Kártevő. Pusztító. Igaz? Igaz? Tessenek szívesek lenni válaszolni. Igen, ez ilyen álinteraktív előadás. Hogy így kiszólogatok. Nem saját ötlet, engem is kényszerítettek. Szerző és Rendező, akik ezt a színielőadást megálmodták. De vissza a fősodorhoz: Platon Kuzmics Acari, közönséges poratka. Primitív, ostoba és randa. Annyit még talán, hogy: nem mind arany, ami fénylik; ami meg nem fénylik, lehet, hogy az. És most, elnézést kérek, fogom az atkatáskámat, és színre lépek.

*Azt mondják, az atkák*

*Nem érnek fabatkát*

*De mit tudnak, mit tudnak ők?*

*Az atka hogy érez,*

*A szíve hogy vérez:*

*Az titok mindenki előtt.*

*Az atka nem hasznos,*

*Az ember csak taknyos*

*Lesz, jaj, tőle és lankadó,*

*Mindegy az, hogy éppen*

*Pilóta egy gépen*

*Vagy mondjuk bankigazgató.*

*De hátha az atka,*

*E kicsiny állatka*

*Is túlmutat önnönmagán.*

*Na, ismerjük őt meg,*

*E szép példányt főleg,*

*Hogy ne mondjuk majd ostobán*

*Végül, hogy az atkák*

*Nem érnek fabatkát,*

*Mert érezhet az atka is!*

*Na jó, ezt majd döntsék,*

*Ó, kedves közönség,*

*El Önök, igaz vagy hamis.*

*Harmadik jelenet*

*Feri, Márti, Zsófi, Acari*

*A következő párbeszéd alatt Acari belép Feri, Márti és Zsófi közös terébe, csatlakozik Zsófihoz, aki ekkor/ettől tüsszögni kezd.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

MÁRTI Mondd csak. Mondd.

FERI Mártikám, nekem ne mondd meg, légy szíves, hogy mondjam-e vagy ne mondjam.

SZOMSZÉD Tessék már abbahagyni a veszekedést, hát nem vagyunk kíváncsiak a magánéletükre!

SZNÉ Nem vagyunk!

FERI Ne mondd meg.

MÁRTI Jól van, Feri, nem mondom.

FERI Ne is mondd.

MÁRTI Nem is mondom. Nem mondok akkor semmit, Feri.

FERI Nem mondasz?

MÁRTI Nem mondok.

FERI Nem mondasz?

MÁRTI Nem mondok.

FERI De hát most is mondasz.

MÁRTI Nem mondok.

FERI De most mondom, hogy mondasz.

MÁRTI Most mondom, hogy nem mondok.

FERI De mondasz. Hát mondom, hogy mondasz. Mozog a szád. Mondasz.

*Acari működésba lép, Zsófi tüsszögőrohamot kap.*

MÁRTI Zsófikám!

FERI Kislányom!

MÁRTI Mi a baj?

FERI Rosszul vagy?

MÁRTI Zsófikám!

*Negyedik jelenet*

*(tulajdonképpen közjáték)*

*Acari, Zsófi*

*Acari szemlélteti saját tevékenységét – vagyis az allergén atkák működését – Zsófin, esetleg valamiféle bábos formában megjelenítve.*

ACARI Mélyen tisztelt publikum, kicsinyek és nagyok, mit tudnak Önök az allergia működéséről? Igen, ez még mindig ilyen álinteraktív előadás, hogy így kiszólogatok, továbbra sem saját ötlet, engem is kényszerítettek, Szerző és Rendező, bizony, szóval: mit tudnak Önök az allergia működéséről, kérdezem, egyúttal válaszolok is, alighanem tudnak ezt is, azt is, de a tudásuk nem rendszerezett, hát ide tessék figyelni. Az allergia a szervezet túlzott reakciója olyan anyagokra, amelyeknek egyébként rendszerint semmilyen reakciót nem kellene kiváltaniuk. Mik ezek az anyagok? Ezek az anyagok az allergének. Virágpor. Penész. Vegyszer. Adalékanyag. Neadjisten: Arthropoda Arachnida Acari, igen, igen, magyarul közönséges poratka. Fújja a szél az Arthropoda Arachnida Acarit, egyre csak fújja, szembe, szájba, orrba, az orrnyálkahártya egyszeriben megvastagszik, az orr váladékozni kezd, a beteg pedig: tüsszent.

*Zsófi tüsszent.*

És megint tüsszent.

*Zsófi tüsszent.*

És megint.

*Zsófi tüsszent.*

És megint.

*Zsófi tüsszent.*

*Ötödik jelenet*

*Feri, Márti, Zsófi, Acari, Doktor úr, Doktornő*

MÁRTI Zsófikám!

FERI Kislányom!

MÁRTI Mi a baj?

FERI Rosszul vagy?

MÁRTI Zsófikám!

DOKTOR Kedves szülők...

DOKTORNŐ Kedves szülők...

DOKTOR A helyzet az, hogy...

DOKTORNŐ A helyzet az, hogy...

DOKTOR Összegezve a vizsgálatok eredményeit és figyelembe véve a...

DOKTORNŐ Figyelembe véve a...

DOKTOR Mit is?

DOKTORNŐ Mit is?

DOKTOR Nem is tudom, mit akartam mondani...

DOKTORNŐ István, István, ejnye...

DOKTOR Na. A kislánynak porallergiája van.

DOKTORNŐ Nincsen ebben semmi különleges...

DOKTOR Egy iciri-pirici állatka okozza...

DOKTORNŐ Arthropoda Arachnida Acari...

DOKTOR Magyarul közönséges poratka.

DOKTORNŐ Nemigen gyógyítható...

DOKTOR De megelőzhető.

DOKTORNŐ De megelőzhető.

DOKTOR Ahogy mondja, Marika! Ahogy mondja!

DOKTORNŐ István, István, ejnye...

*Hatodik jelenet*

*Feri, Márti, Zsófi, Acari*

FERI Ez is miattad van!

MÁRTI Miattam?

FERI Az átkozott tisztaságmániád miatt! Nincs ennek a gyereknek semmi immunrendszere!

MÁRTI Miattam nincs a gyereknek immunrendszere?

FERI Miattad. Mindent megmosol meg kifertőtlenítesz meg mittudomén. Mintha nem enne meg minden ember másfél kiló koszt havonta.

MÁRTI Hát ha rajtad múlna, Feri, nem is enne mást, csak koszt.

FERI Ezt hogy érted, Mártikám?

MÁRTI Tudod te, hogy értem, Feri.

FERI Már honnan tudnám, Mártikám?

MÁRTI Akárhonnan.

SZOMSZÉD Tessék már abbahagyni a veszekedést, hát nem vagyunk kíváncsiak a magánéletükre!

SZNÉ Nem vagyunk!

FERI Jól van, Mártikám, azt hiszem, itt az ideje, hogy megmondjuk.

MÁRTI Hát itt, Feri, itt.

FERI Igen.

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

MÁRTI Mondd csak. Mondd.

FERI Mártikám, nekem ne mondd meg, légy szíves, hogy mondjam-e vagy ne mondjam. Ne mondd meg.

SZOMSZÉD Tessék már abbahagyni a veszekedést, hát nem vagyunk kíváncsiak a magánéletükre!

SZNÉ Nem vagyunk!

*Acari működésbe lép, Zsófi tüsszög.*

MÁRTI Zsófikám!

FERI Kislányom!

MÁRTI Mi a baj?

FERI Rosszul vagy?

MÁRTI Zsófikám!

FERI Nyugodj meg!

MÁRTI Látod, mit csináltál, Feri?

FERI Én mit csináltam?

MÁRTI Miért, talán én?

FERI Jól van, Mártikám, jól van. Hadd nyugodjon meg a gyerek.

*Márti és Feri abbahagyják a veszekedést, Acari abbahagyja a birizgálást, Zsófi abbahagyja a tüsszögést.*

*Hetedik jelenet*

*Márti, Feri, Zsófi, Acari*

*A következőkben Márti és Feri szóváltásai következnek szkeccsszerűen és egyre gyorsabb tempóban. Acari minden veszekedésnél birizgál, Zsófi tüsszög, erre a szülők abbahagyják a veszekedést.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

MÁRTI Mondd csak. Mondd.

FERI Mártikám, nekem ne mondd meg, légy szíves, hogy mondjam-e vagy ne mondjam. Ne mondd meg.

*Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

*Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

*Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

*Zsófi tüsszög. Végül már senki nem mozdul: a családtagok egymás mellett ülnek, mosolyogva: inkább meg sem szólalnak, nehogy a kislány tüsszögni kezdjen.*

*Nyolcadik jelenet*

*Acari, Márti, Feri, Zsófi*

ACARI Mélyen tisztelt publikum, kicsinyek és nagyok, emlékeznek, hogy is mondtam az elején? Nem mind arany, ami fénylik; ami meg nem fénylik, lehet, hogy az. Az Arthropoda Arachnida Acari, magyarul közönséges poratka legyen mégoly primitív, ostoba és randa, mégsem haszontalan! Valamit valamiért, ahogy mondani szokás. Ennek a kislánynak némi kellemetlenséget okoz a porallergiája, de nagy könnyebbséget is! Csak tüsszent egyet...

MÁRTI Nem mondod, Feri, nem mondod?

FERI De, Mártikám, mondom.

*Zsófi tüsszent.*

ACARI ...és máris vége a veszekedésnek. Anya, apa, Zsófi és az Arthropoda Arachnida Acari, magyarul közönséges poratka – kicsi, de boldog család.

*Kilencedik jelenet*

*Acari*

ACARI Mélyen tisztelt publikum, kicsinyek és nagyok, azt gondolták talán, hogy itt nyugvópontra is ér ez a történet. Csak így pikk-pakk. Hipp-hopp. De nem: folytatódik. Továbbra is álinteraktívan, továbbra is kiszólogatva, igen, Szerző és Rendező, persze. Mert az Arthropoda Arachnida Acari, magyarul közönséges poratka nem szereti, ha kihasználják. Ráadásul a pedagógiai vénája is meglehetősen erős. Na tessék! Ocsmány, otromba, csúf, rút, rusnya, éktelen, förtelmes, visszataszító. Primitív, ostoba és randa. De pedagógiai vénája van!

*Tizedik jelenet*

*Acari, Márti, Feri, Zsófi*

*A hetedik jelenet pandant-ja, ám nem Acari birizgálja Zsófit, hanem magától kezd tüsszögni a kislány: szimulál, miközben Acari egyre inkább távolodik tőle, végül kilép a család teréből.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

MÁRTI Mondd csak. Mondd.

FERI Mártikám, nekem ne mondd meg, légy szíves, hogy mondjam-e vagy ne mondjam. Ne mondd meg.

*Acari birizgál, Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

MÁRTI Azt mondom én is. Hogy mondd, Feri. Mondd.

FERI Mondom is.

*Acari birizgál, Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

MÁRTI Jó, akkor mondd.

FERI Mondom is.

ZSÓFI Hé! Te furcsa, viszkető bizsergés az orromban! Ne menj el!

*Zsófi tüsszög.*

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom.

ZSÓFI Hé! Te furcsa, viszkető bizsergés az orromban! Gyere vissza!

*Zsófi tüsszög.*

FERI Te, Mártikám, nem kellene visszavinnünk a gyereket az orvoshoz?

*Tizenegyedik jelenet*

*Feri, Márti, Zsófi, Doktor úr, Doktornő*

DOKTOR Kedves szülők...

DOKTORNŐ Kedves szülők...

DOKTOR A helyzet az, hogy...

DOKTORNŐ A helyzet az, hogy...

DOKTOR Összegezve a vizsgálatok eredményeit és figyelembe véve a...

DOKTORNŐ Figyelembe véve a...

DOKTOR Mit is?

DOKTORNŐ Mit is?

DOKTOR Nem is tudom, mit akartam mondani...

DOKTORNŐ István, István, ejnye...

DOKTOR A kislány porallergiája elmúlt.

DOKTORNŐ Nincsen ebben semmi különleges...

DOKTOR Az iciri-pirici állatka...

DOKTORNŐ Az Arthropoda Arachnida Acari...

DOKTOR Magyarul közönséges poratka...

DOKTORNŐ Távozott.

DOKTOR Nincs már.

DOKTORNŐ Vége.

DOKTOR A kislány meggyógyult!

DOKTORNŐ István, István, ejnye...

*Tizenkettedik jelenet*

*Feri, Márti, Zsófi*

FERI Meggyógyult?

MÁRTI De hát még most is tüsszög.

FERI Hacsak...

MÁRTI Hacsak mi?

FERI Hacsak nem...

MÁRTI ...tetteti hogy beteg?

FERI De ha nem beteg, akkor...

MÁRTI Nem mondod, Feri, nem mondod?

FERI De, Mártikám, mondom.

MÁRTI Mondod?

FERI Igen, mondom. Kislányom! A helyzet az, hogy...

MÁRTI Apa és én az utóbbi időben...

FERI Sokat veszekszünk.

MÁRTI És arra jutottunk, hogy a legjobb az lenne mindhármunknak...

FERI Ha elköltöznék.

MÁRTI De ne aggódj, akkor láthatod apát, amikor csak akarod!

FERI És ha szükséged van rám, csak szólsz, és jövök!

MÁRTI Igen.

ZSÓFI És akkor nem fogtok többet veszekedni?

FERI Nem.

ZSÓFI És akkor nem fogtok többet kiabálni egymással?

MÁRTI Nem.

ZSÓFI És akkor nem kell többet tüsszögnöm?

ACARI Nem.

ZSÓFI Hé, te furcsa, viszkető bizsergés az orromban. Már nincs szükségem rád! Menj el.

*Tizenharmadik jelenet*

Acari

ACARI Nos, mélyen tisztelt publikum, kicsinyek és nagyok, így múlik el a világ dicsősége. Ugye, megmondtam: Arthropoda Arachnida Acarinak, magyarul közönséges poratkának lenni nem fenékig tejfel. Sőt, egyáltalán nem tejfel. Semennyire se. Az Arthropoda Arachnida Acarinak, magyarul közönséges poratkának ugyanis nincsen egyetlen jó tulajdonsága sem. Nulla. Zéró. Egyáltalán semmi. Szerző és Rendező, akik ezt a színielőadást megálmodták, alaposan utánaolvastak a kérdésnek – ők sem találtak. Esetleg ez a pedagógiai véna. Ezt leszámítva az Arthropoda Arachnida Acarinak, magyarul közönséges poratka ocsmány, otromba, csúf, rút, rusnya, éktelen, förtelmes, visszataszító. És ami randa, az rossz is! Élősködő. Kártevő. Pusztító. Igaz? Igaz? Tessenek szívesek lenni válaszolni. Igen, ez ilyen álinteraktív előadás. Hogy így kiszólogatok. Nem saját ötlet, engem is kényszerítettek. Szerző és Rendező, akik ezt a színielőadást megálmodták. Vagy tudják mit? Inkább ne is válaszoljanak. Csak tartsák meg jó emlékezetükben Platon Kuzmics Acarit, a közönséges poratkát. Annyit még talán, hogy: nem mind arany, ami fénylik; ami meg nem fénylik, lehet, hogy az. És most, elnézést kérek, fogom az atkatáskámat, és lelépek a színről.

*Mondják, hogy az atkák*

*Nem érnek fabatkát*

*Hát mit tudnak, mit tudnak ők?*

*Az atka hogy érez,*

*A szíve hogy vérez:*

*Az titok oly sokak előtt.*

*Az atka nem hasznos,*

*Az ember csak taknyos*

*Lesz, jaj, tőle és lankadó,*

*Mindegy az, hogy éppen*

*Pilóta egy gépen*

*Vagy mondjuk bankigazgató.*

*De íme, az atka,*

*E kicsiny állatka*

*Is túlmutat önnönmagán.*

*Megismertük, láttuk,*

*És mind konstatáltuk,*

*És nem mondjuk már ostobán*

*Végül, hogy az atkák*

*Nem érnek fabatkát,*

*Mert jaj, érez az atka is!*

*Vagy hát, ezt most döntsék,*

*Ó, kedves közönség,*

*Önök el: igaz vagy hamis.*